OBRAZLOŽITVENI MEMORANDUM

1. Uporaba makrofiskalne pogojenosti Kohezijskega sklada

Kohezijski sklad je bil ustanovljen za zagotavljanje v rast usmerjenih naložb v projekte na področju prometne infrastrukture in okolja, potrebnih za realno konvergenco, medtem ko države članice izvajajo konsolidacijo javnih financ v okviru programov, katerih cilj je izpolnjevanje ekonomskih konvergenčnih meril, ki jih določajo maastrichtska merila. Dostop do pomoči Kohezijskega sklada na področju proračunske discipline je vezan na upoštevanje nekaterih pogojev, zlasti izogibanja čezmernemu javnofinančnemu primanjkljaju v skladu s členom 126 Pogodbe o delovanju Evropske unije (PDEU). Cilj teh določb je povečanje spodbud za nacionalne vlade, da bi vodile zdravo proračunsko politiko in vzpostavile prave makroekonomske razmere, ki so potrebne za zagotavljanje učinkovite uporabe virov Kohezijskega sklada.

Člen 4 Uredbe Sveta (ES) št. 1084/2006 z dne 11. julija 2006, ki določa pogoje za dostop do pomoči Kohezijskega sklada, določa, da lahko Svet na predlog Komisije odloči, da se odobritve za prevzem obveznosti Sklada za zadevno državo članico deloma ali v celoti začasno ustavijo, kadar: (i) je ta država v postopku v zvezi s čezmernim primanjkljajem in (ii) se na priporočilo Sveta, izdano v skladu s členom 126(7) PDEU[1], ni odzvala z učinkovitimi ukrepi, da bi ga do določenega roka odpravila. Sprožilo za začasno ustavitev odobritev za prevzem obveznosti je zato sklep Sveta, sprejet na podlagi člena 126(8) PDEU[2].

Ker začasna ustavitev zadeva samo odobritve za prevzem obveznosti, to ne vpliva na tekoče projekte, če se plačila lahko izvajajo za skupne prejšnje obveznosti, ki ostajajo odprte v časovnem obdobju iz člena 93 Uredbe (ES) št. 1083/2006. Država članica lahko v tem obdobju izvaja ukrepe za odpravo svojega čezmernega primanjkljaja, ne da bi to vplivalo na plačila iz Kohezijskega sklada v zvezi s prejšnjimi obveznostmi. Sklep za začasno ustavitev obveznosti bi lahko učinkoval na naložbeno obnašanje zadevne države članice.

2. Pogoji, ki sprožijo začasno ustavitev obveznosti Kohezijskega sklada 2.1. Obstoj čezmernega primanjkljaja

Priporočilo Sveta na podlagi člena 126(7) PDEU z dne 7. julija 2009 za odpravo čezmernega primanjkljaja

Svet je 7. julija 2009 madžarske organe pozval, naj čezmerni primanjkljaj odpravijo najpozneje v letu 2011. Madžarski je zlasti priporočil, naj omeji slabšanje proračunskega položaja v letu 2009 z zagotovitvijo doslednega izvajanja sprejetih in napovedanih popravnih ukrepov, da bi upoštevala cilj 3,9 % BDP. Poleg tega ji je priporočil, naj od leta 2010 natančno izvaja potrebne konsolidacijske ukrepe za zagotovitev stalnega zmanjšanja strukturnega primanjkljaja in novega zmanjšanja nominalnega primanjkljaja z večjim opiranjem na strukturne ukrepe zaradi zagotavljanja trajnega izboljšanja javnih financ. Svet je priporočil tudi pravočasno oblikovanje in sprejetje konsolidacijskih ukrepov, da bi se čezmerni primanjkljaj lahko odpravil do leta 2011 in zagotovila skupna proračunska konsolidacija v višini najmanj 0,5 % BDP v letih 2010 in 2011. Madžarske organe se je poleg tega pozvalo, naj zagotovijo stalno zniževanje deleža bruto dolga.

2.2. Pomanjkljivo ukrepanje v odziv na Priporočilo Sveta z dne 7. julija 2009 za odpravo čezmernega primanjkljaja

Svet je 24. januarja 2012 prišel do naslednjega sklepa: Madžarska je formalno spoštovala referenčno vrednost 3 % BDP v letu 2011, vendar to ni temeljilo na strukturnem in trajnostnem popravku. Proračunski presežek v letu 2011 je bil odvisen od znatnih enkratnih prihodkov v višini več kot 10 % BDP in ga je v letih 2010 in 2011 spremljalo skupno strukturno poslabšanje v višini 2,75 % BDP v primerjavi s priporočenim skupnim fiskalnim izboljšanjem v višini 0,5 % BDP. Poleg tega organi v letu 2012 nameravajo izvajati znatne strukturne ukrepe za zmanjšanje strukturnega primanjkljaja na 2,6 % BDP, vendar bi bila referenčna vrednost 3 % BDP znova dosežena le zaradi enkratnih ukrepov v vrednosti skoraj 1 % BDP. Nazadnje, v letu 2013 naj bi primanjkljaj (3,25 % BDP) znova presegel referenčno vrednost, določeno v PDEU, celo po upoštevanju dodatnih ukrepov, najavljenih po objavi napovedi služb Komisije iz jeseni 2011. Na višji primanjkljaj v letu 2013 pa bi vplivalo zlasti dejstvo, da se začasni enkratni prihodki kot načrtovano postopoma ukinjajo, medtem ko vse načrtovane strukturne reforme niso ustrezno določene. Na splošno je Svet sklenil, da je bil odziv madžarskih organov na Priporočilo Sveta, sprejeto 7. julija 2009 v skladu s členom 126(7) PDEU, pomanjkljiv.

3. Predlagana začasna ustavitev obveznosti Kohezijskega sklada

Komisija ob upoštevanju (i) obstoja čezmernega primanjkljaja na Madžarskem in (ii) sklepa Sveta na podlagi člena 126(8) PDEU, ki ugotavlja, da na priporočilo Sveta z dne 7. julija 2009 ni bilo učinkovitega ukrepanja za odpravo čezmernega primanjkljaja, meni, da je treba nemudoma vzpostaviti okvir v podporo vladnim politikam za hitro vrnitev v zdravo proračunsko stanje.

Komisija zato predlaga začasno ustavitev dela odobritev za prevzem obveznosti Kohezijskega sklada za Madžarsko. Začasna ustavitev začne veljati s 1. januarjem 2013.

4. Umik začasne ustavitve in ponovna vključitev prekinjenih obveznosti v proračun

Komisija bo po sklepu Sveta na podlagi člena 126(8) PDEU z dne 24. januarja 2012 Svetu priporočila sprejetje novega priporočila v skladu s členom 126(7) za odpravo čezmernega primanjkljaja. Svet bo v tem priporočilu natančno določil ukrepe politike za Madžarsko.

Madžarska bo v največ šestih mesecih po tem, ko bo Svet sprejel priporočilo, poročala o sprejetih ukrepih, Komisija pa bo na podlagi tega ocenila, ali so ukrepi Madžarske učinkoviti za odpravo čezmernega primanjkljaja.

Če je ta ocena pozitivna, Komisija na Svet naslovi sporočilo, da dodatni ukrepi v postopku v zvezi s čezmernim primanjkljajem niso potrebni. Svet na podlagi tega na predlog Komisije nemudoma odloči o umiku začasne ustavitve.

Postopek v zvezi s čezmernim primanjkljajem nato miruje. Komisija bo medtem nadaljevala s spremljanjem izvajanja ukrepov, kakor je določeno v okviru postopka v zvezi s čezmernim primanjkljajem. Če se v katerem koli trenutku pred razveljavitvijo na podlagi 126(12) PDEU ukrepi izkažejo za pomanjkljive, bo Svet na priporočilo Komisije sprejel novi sklep na podlagi člena 126(8). Svet lahko na priporočilo Komisije sprejme ponovni sklep za začasno ustavitev obveznosti iz Kohezijskega sklada.

Če pa bi se Svet na koncu šestmesečnega obdobja po priporočilu na podlagi člena 126(7) moral odločiti, da niso bili sprejeti učinkoviti ukrepi, bi ostal v veljavi prvotni sklep o začasni ustavitvi. Poleg tega lahko sklep, sprejet na podlagi člena 126(8), privede do začasne ustavitve dodatnih obveznosti iz Kohezijskega sklada.

Ob umiku začasne ustavitve Svet na predlog Komisije odloči tudi o ponovni vključitvi prekinjenih obveznosti v proračun v skladu s postopkom, določenim v Medinstitucionalnem sporazumu med Evropskim parlamentom, Svetom in Komisijo o proračunski disciplini in dobrem finančnem poslovodenju z dne 17. maja 2006[3], ki ostaja v uporabi do leta 2013. Če se sklep o umiku začasne ustavitve sprejme po 31. decembru 2013, se za ponovno vključitev prekinjenih obveznosti v proračun uporabljajo[4] določbe Uredbe Sveta (EU) št. […] o določitvi večletnega finančnega okvira za obdobje 2014–2020.

2012/0034 (NLE)

Predlog

SKLEP SVETA

o začasni ustavitvi obveznosti iz Kohezijskega sklada za Madžarsko

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1084/2006 z dne 11. julija 2006 o ustanovitvi Kohezijskega sklada in razveljavitvi Uredbe (ES) št. 1164/94[5] ter zlasti člena 4(1) Uredbe,

ob upoštevanju predloga Evropske komisije,

ob upoštevanju naslednjega:

(1) Člen 174 Pogodbe o delovanju Evropske unije (PDEU) Unijo poziva k razvoju in izvajanju tistih njenih dejavnosti, ki vodijo h krepitvi njene ekonomske, socialne in teritorialne kohezije, da bi se pospešil njen skladni razvoj.

(2) Države članice morajo v skladu s členom 175 PDEU voditi in usklajevati svojo gospodarsko politiko tako, da dosegajo cilje, navedene v členu 174 PDEU. Pri oblikovanju in izvajanju politik in ukrepanja Unije ter izvajanju notranjega trga morajo prav tako upoštevati cilje iz člena174 in prispevati k njihovemu uresničevanju.

(3) Člen 121 PDEU poziva Svet k natančnemu spremljanju gospodarskega razvoja v državah članicah in Uniji za zagotavljanje tesnejše uskladitve ekonomskih politik in trajnostne konvergence ekonomskih učinkov držav članic ter skladnosti ekonomskih politik z širšimi smernicami ekonomske politike.

(4) Države članice se morajo v skladu s členom 126 PDEU izogibati čezmernemu javnofinančnemu primanjkljaju.

(5) V skladu s členom 177 PDEU Evropski parlament in Svet opredelita naloge, prednostne cilje in organizacijo Kohezijskega sklada, ki zagotavlja finančne prispevke za projekte na področju okolja in vseevropskih omrežij v okviru prometne infrastrukture.

(6) Države članice so se v Protokolu št. 28 o ekonomski, socialni in teritorialni koheziji strinjale, da bo Kohezijski sklad zagotovil finančne prispevke Unije za projekte na področju okolja in vseevropskih omrežij v tistih državah članicah z BNP na prebivalca, manjšim od 90 % povprečja Unije, ki imajo program za izpolnjevanje ekonomskih konvergenčnih meril iz člena 126 PDEU.

(7) Člen 4 Uredbe (ES) št. 1084/2006 določa pogoje, ki se uporabljajo za pomoč iz Kohezijskega sklada, in omogoča dostop do finančne pomoči iz Sklada pod pogojem izogibanja čezmernemu javnofinančnemu primanjkljaju, kot je določeno v členu 126 PDEU[6].

(8) Svet je 5. julija 2004 na podlagi člena 104(6) odločil, da na Madžarskem obstaja čezmerni primanjkljaj, in na ta datum izdal prvo priporočilo na podlagi člena 104(7). V skladu s členom 126(7) Pogodbe je Svet 7. julija 2009 sprejel najnovejše priporočilo za Madžarsko za odpravo čezmernega javnofinančnega primanjkljaja najpozneje v letu 2011. Madžarski je zlasti priporočil, naj omeji slabšanje proračunskega položaja v letu 2009 z zagotovitvijo doslednega izvajanja sprejetih in napovedanih popravnih ukrepov, da bi upoštevala cilj 3,9 % BDP. Poleg tega naj Madžarska od leta 2010 natančno izvaja potrebne konsolidacijske ukrepe za zagotovitev stalnega zmanjšanja strukturnega primanjkljaja in novega zmanjšanja nominalnega primanjkljaja, in sicer z večjim opiranjem na strukturne ukrepe s ciljem zagotavljanja trajnega izboljšanja javnih financ. Svet je Madžarski priporočil tudi pravočasno oblikovanje in sprejetje konsolidacijskih ukrepov, da bi se dosegla odprava čezmernega primanjkljaja v letu 2011 in zagotovila skupna proračunska konsolidacija najmanj 0,5 % BDP v letih 2010 in 2011. Priporočil ji je tudi, naj zagotovi stalno zniževanje deleža bruto dolga.

(9) V skladu s členom 126(8) PDEU je Svet 24. januarja 2012 sprejel Sklep, ki ugotavlja, da se Madžarska ni odzvala z učinkovitimi ukrepi na Priporočilo Sveta z dne 7. julija 2009. V sklepu je bilo navedeno, da je Madžarska sicer formalno spoštovala referenčno vrednost 3 % BDP v letu 2011, vendar to ni temeljilo na strukturnem in trajnostnem popravku. Proračunski presežek v letu 2011 je bil odvisen od znatnih enkratnih prihodkov v višini več kot 10 % BDP in ga je v letih 2010 in 2011 spremljalo skupno strukturno poslabšanje v višini 2,75 % BDP v primerjavi s priporočenim skupnim izboljšanjem proračuna v višini 0,5 % BDP. Poleg tega organi v letu 2012 nameravajo izvajati znatne strukturne ukrepe za zmanjšanje strukturnega primanjkljaja na 2,6 % BDP, vendar bi bila referenčna vrednost 3 % BDP znova dosežena le zaradi enkratnih ukrepov v vrednosti skoraj 1 % BDP. Nazadnje, v letu 2013 naj bi primanjkljaj (v višini 3,25 % BDP) ponovno presegel referenčno vrednost iz PDEU, celo po upoštevanju dodatnih ukrepov, najavljenih v napovedih služb Komisije iz jeseni 2011. Na višji primanjkljaj v letu 2013 pa bi vplivalo zlasti dejstvo, da se začasni enkratni prihodki kot načrtovano postopoma ukinjajo, medtem ko vse načrtovane strukturne reforme niso ustrezno določene. Na splošno je Svet sklenil, da je bil odziv madžarskih organov na Priporočilo Sveta, sprejeto 7. julija 2009 v skladu s členom 126(7) PDEU, pomanjkljiv.

(10) Zato sta bili v primeru Madžarske pogoja iz člena 4(1) Uredbe (ES) št. 1084/2006 izpolnjena. Svet lahko tako na predlog Komisije deloma ali v celoti začasno ustavi obveznosti iz Kohezijskega sklada s 1. januarjem 2013. Sklep o znesku začasno ustavljenih odobritev za prevzem obveznosti iz Kohezijskega sklada mora zagotoviti, da je začasna ustavitev učinkovita in sorazmerna, ob upoštevanju sedanjih splošnih gospodarskih razmer v Evropski uniji in sorazmernega pomena Kohezijskega sklada za gospodarstvo zadevne države članice. V skladu s tem je primerno prve uporabe člena 4(1) Uredbe (ES) št. 1084/2006 za zadevno državo v primeru določiti znesek na 50 % dodelitve kohezijskih sredstev za leto 2013, ne da bi se presegla najvišja raven 0,5 % nominalnega BDP zadevne države članice, najavljena v napovedi služb Komisije.

(11) Izvajanje projektov na področju prometa in okolja ali obveznosti, ki v času začasne ustavitve že obstajajo, ne bo prizadeto, če se potrebni popravni ukrepi izvedejo hitro. Začasna ustavitev odobritev za prevzem obveznosti, ki začne veljati naslednje leto, ne vpliva na izvajanje tekočih projektov za podaljšano obdobje, s čimer imajo organi potreben čas za sprejetje ukrepov, ki naj bi ponovno vzpostavili makroekonomske in fiskalne pogoje, ugodne za trajnostno rast in zaposlovanje –

SPREJEL NASLEDNJI SKLEP:

Člen 1

Odobritve za prevzem obveznosti Kohezijskega sklada za Madžarsko v višini 495 184 000 EUR (v tekočih cenah) se začasno ustavijo s 1. januarjem 2013.

Člen 2

Ta sklep je naslovljen na Madžarsko.

V Bruslju,

Za Svet

Predsednik

[1] Nadomešča v členu 4 Uredbe (ES) št. 1084/2006 navedeni člen104(7) Pogodbe.

[2] Nadomešča v členu 4 Uredbe (ES) št. 1084/2006 navedeni člen104(8) Pogodbe.

[3] UL C 139, 14.6.2006, str. 1 (točka 20).

[4] Predlog Komisije COM(2011) 398 final z dne 29.6.2011 (člen 8).

[5] UL L 210, 31.7.2006, str. 79.

[6] Nadomešča v členu 4 Uredbe (ES) št. 1084/2006 navedeni člen104 Pogodbe.